Viranomaisen puolueettomuus on kaiken virkatoiminnan keskiössä, niin myös tässä lainsäädäntöhankkeessa. Varmistaakseen, että työ- ja elinkeinoministeriön menettely ei synnytä ulkopuolisissa perusteltuja epäilyksiä virkatoiminnan puolueettomuutta kohtaan, ministeriö on toteuttanut tai toteuttaa seuraavat konkreettiset toimenpiteet lainsäädäntöhankkeen osalta:
Ministeriö on teettänyt laajan kaivoslainsäädännön arvioinnin keväällä 2019, jossa selvityshenkilönä toimi OTT Pekka Vihervuori. Selvitystä varten pyydettiin kommentteja yli 80 sidosryhmätaholta ja järjestettiin avoin kommentointimahdollisuus otakantaa.fi-internetsivustolla. Selvityksen keskeiset havainnot ovat olleet hallitusneuvottelijoiden käytettävissä kevään 2019 hallitusneuvotteluissa ja selvityksen loppuraporttia tullaan hyödyntämään työ- ja elinkeinoministeriössä kaivoslain kehittämishankkeessa.
Työ- ja elinkeinoministeriössä käynnissä oleva kaivoslain kehittämistä koskeva lainsäädäntöhanke perustuu hallitusohjelmaan. Lainvalmistelu toteutetaan avoimena ja osallistavana prosessina. Lainsäädäntöhankkeen aikana kuullaan sidosryhmiä ja lainvalmistelu tehdään tutkittuun tietoon pohjautuen. Valmistelua tukemaan on perustettu työryhmä, jossa on edustettuina 18 eri sidosryhmää. Työryhmän asiantuntemusta täydentää työryhmän kokouksiin kuultavaksi kutsuttavat asiantuntijat.
Valmistelutyön aikana järjestetään avoimia kuulemistilaisuuksia.
Asiasta käydään saamelaiskäräjälain (974/1995) mukaiset neuvottelut.
Ministeriö kiinnittää jatkossa kaivostoimialaan liittyvissä hankinnoissa huomiota siihen, että hankintamenettely ei synnytä ulkopuolisissa perusteltuja epäilyksiä virkatoiminnan puolueettomuutta kohtaan. Hankintoja voidaan tehdä lainsäädäntöhankkeen aikana (esimerkiksi erilaiset selvitykset ja raportit).
Ministeriö arvioi CETA-sopimuksen vaikutukset valmistelun yhteydessä sekä esityksen ilmastovaikutukset hallitusohjelman linjauksen mukaisesti.